La part de plantilla de la Casa Batlló que està subcontractada per l'empresa Staffpremium començarà aquest dijous una vaga per denunciar "abusos" en les seves condicions laborals. Així ho ha anunciat el sindicat SUT en un comunicat on se citen greuges com la "imposició" de contractes temporals "fraudulents" o l'aplicació del conveni d'Hostesses i promotors de venda en lloc del de Lleure Educatiu i Sociocultural. En paral·lel, continua la vaga del personal d'atenció al públic de la Sagrada Família, que també subcontracta una empresa externa (MagmaCultura), i en el marc de la qual també aquest dijous s'ha de celebrar una reunió entre el comitè de vaga i l'empresa per mirar de desencallar el conflicte. (Aquesta notícia anul·la la publicada a les 17.51 h, que ja ha estat corregida. Es modifica la informació per aclarir que la vaga a la Casa Batlló la fa la part de la plantilla subcontractada per l'empresa Staffpremium per denunciar les condicions laborals que marca aquesta firma) Segons el sindicat SUT els treballadors subcontractats de la Casa Batlló fa anys que "pateixen la imposició" de contractes temporals recurrents per part de les diverses empreses que han gestionat el servei, "a una escala tan fraudulenta que només dos treballadors, d’una plantilla de més de 40, tenen un contracte indefinit". La resta, asseguren, són obligats a signar una baixa voluntària després de tres anys de contracte i s'incorpora nou personal. D'altra banda, exposen que amb l'aplicació del conveni d'Hostesses i promotors de venda els salaris són inferiors al que consideren just. I a això hi sumen, darrerament, una rebaixa de jornada "unilateral" del personal desafectat de l'ERTO per la crisi sanitària. També denuncien una rebaixa del preu per hora dels treballadors en les 'Nits Màgiques', una de les activitats principals de la Casa Batlló, sense negociació ni avís previs. Continua la vaga a la Sagrada Família El mateix sindicat recorda que continua la vaga iniciada el 26 de setembre pel personal de servei i atenció al visitant de la Sagrada Família (contractat per l'empresa MagmaCultura. Després de dos caps de setmana en què aquest servei s'ha vist afectat per la vaga, aquest dijous el comitè de vaga i l'empresa han de mantenir una trobada per tractar punts calents, com la demanda de desafectació de l'ERTO més treballadors, disposar d'un calendari laboral anual o "posar fi a l'abús" d'hores complementàries per part de l'empresa. "Si no s’arriba a cap acord en la reunió, la vaga seguirà el següent dissabte i diumenge", avisen.

Summary: ANUL·LA L'ANTERIOR:La plantilla de Casa Batlló subcontractada per Staffpremium fa vaga per protestar per les condicions laborals


Els fets s'han produït al voltant de les nou del matí a l'N-260 ACN La Vall de Bianya.-Un home ha resultat ferit greu aquest divendres en un atropellament a la Vall de Bianya (Garrotxa), segons ha informat el Servei Català de Trànsit. Els fets s'han produït pocs minuts després de les nou del matí a l'alçada del punt quilomètric 91 de l'N-260. El ferit ha estat traslladat en estat greu a l'Hospital Josep Trueta de Girona. Fins al lloc, s'hi han desplaçat els Mossos d'Esquadra i dues ambulàncies del Sistema d'Emergències Mèdiques (SEM).

Summary: Un home resulta ferit greu en un atropellament a la Vall de Bianya


El president de la Generalitat, Quim Torra, ha avisat que Catalunya necessita "que l'Estat jugui a favor". "No ens en sortirem només amb el pressupost", ha dit durant la sessió de control d'aquest divendres al matí al ple del Parlament. En un hemicicle amb només 21 diputats -per respectar les mesures de seguretat pel coronavirus-, Torra ha insistit que la Moncloa ha de complir "ja" i "ara" amb "tots els deures pendents" que té amb Catalunya. Per la seva banda, els presidents dels grups parlamentaris de JxCat i ERC, Albert Batet i Sergi Sabrià, han criticat la "recentralització" de Madrid durant la crisi del coronavirus. Al seu torn, el diputat de la CUP-CC Carles Riera ha carregat contra la gestió de la Generalitat durant la pandèmia. "Només amb els pressupostos no ens en sortirem", i "necessitem que l'Estat i el govern espanyol juguin a favor", ha reblat Torra, que ha constatat que Catalunya requereix de "transferències directes i no préstecs" de Madrid. El president de la Generalitat ha reiterat que calen "eines d'estat" per sortir "enfortits" d'una crisi sanitària, social i econòmica, que creu que no han de pagar els treballadors ni les empreses, sinó el govern espanyol i els autonòmics: "L'Estat som tots, totes les administracions", ha sentenciat. JxCat i ERC han coincidir en carregar contra la "recentralització" del govern espanyol amb el reial decret de l'estat d'alarma. El primer a parlar ha estat Sabrià, que ha dit que l'Estat "ha tornat a ser un obstacle". "Volem ser molt clars pels dies que vindran: no hi ha lloc per a la improvisació. Prou recentralització i prou militars". Al seu torn, Batet ha destacat la importància de poder celebrar un ple amb opció de votació telemàtica, i ha opinat que la gestió de la crisi "evidencia la necessitat de repensar la Catalunya del segle XXI". Finalment, la CUP-CC ha discrepat de "gran part" de les decisions del Govern durant la pandèmia. Riera ha criticat que no hi hagi "cap acte de sobirania" davant la centralització de l'Estat, ni per la presència de l'exèrcit a Catalunya. I que la Generalitat tampoc no hagi "posat fre" als "excessos" dels cossos de seguretat contra les persones migrades. El diputat també ha criticat que l'executiu de Torra no hagi fet cap "protecció real" als treballadors ni autònoms, i que tampoc hagi tingut una "actitud ferma" per posar els recursos del país en mans públiques. "El capital o la vida? La sortida de la crisi serà socialista, ecològica i feminista, o no serà", ha sentenciat Riera, que ha exigit a Torra un "gir radical" del seu Govern i dels pressupostos per posar la vida "per damunt del capital". La CUP ha insistit en el document de 12 punts que va entregar a principis de setmana a l'executiu i als grups parlaments, on proposa una reforma de la llei de la Renda Garantida de Ciutadania perquè passi a ser d'una renda bàsica universal.

Summary: Torra avisa que Catalunya necessita "que l'Estat jugui a favor": "No ens en sortirem només amb el pressupost"


El president del govern espanyol en funcions, Mariano Rajoy, ha lamentat la mort de l'expresident del Consell d'Estat i exmagistrat del Tribunal Constitucional, Francisco Rubio Llorente, aquest dissabte als 85 anys. En una nota de condol a la família, Rajoy l'ha descrit com un "exemple de dedicació" al dret públic amb una "dilatada i fructífera carrera" que l'han convertit en "mestre de generacions senceres". Rajoy ha recordat que va participar "activament" a redactar la Constitució i les primeres lleis democràtiques i que va assumir "altes responsabilitats" en òrgans constitucionals. "Hi ha deixat mostra de la seva entrega i dedicació a l'estudi i millora del nostre ordenament jurídic; per tot això esdevé un referent que romandrà al record de tots".  Segons ha comunicat el ministeri de Presidència, Mariano Rajoy ha fet arribar un telegrama de condol a la família de Francisco Rubio Llorente, exmagistrat i exvicepresident del TC i expresident del Consell d'Estat. Davant d'aquesta "dolorosa pèrdua", Rajoy ha assegurat que Rubio Llorente "ha estat per a tothom un exemple de dedicació al món del dret públic; matèria en la qual va centrar la seva dilatada i fructífera carrera, convertint-se en mestre de generacions senceres d'estudiosos de dret constitucional".  Rajoy, que en parla en la missiva com a "il·lustre jurista", ha agraït a Llorente la seva tasca al Congrés per ajudar a redactar la Constitució i les primeres lleis de la democràcia. "Ha ostentat també altes responsabilitat en òrgans constitucionals diferents", con el Consell i el TC. "Hi ha deixat mostra de la seva entrega i dedicació a l'estudi i millora del nostre ordenament jurídic; per tot això esdevé un referent que romandrà al record de tots", ha escrit.

Summary: Rajoy lamenta la mort de Rubio Llorente, "un referent" en dret públic


Els Mossos d'Esquadra han entrat a la seu del PSC, al carrer Nicaragua de Barcelona, per demanar documentació sobre la campanya electoral de Manuel Bustos durant les eleccions municipals de l'any 2011 a Sabadell. Segons han confirmat a l'ACN fonts del PSC, l'actuació s'emmarca en la investigació del cas Mercuri.  Segons han apuntat aquestes fonts, la policia ha demanat informació comptable de la campanya dels darrers comicis en què Manuel Bustos va ser el candidat del PSC a l'alcaldia de Sabadell.  Així mateix han explicat que a la seu barcelonina és on es guarda tota la documentació de les federacions d'arreu del territori català.  Els responsables del partit han assegurat que la formació col·laborarà en tot el que calgui i que entregarà tota la informació que la policia els sol·liciti.

Summary: Els Mossos requereixen al PSC documentació comptable de la campanya electoral de Bustos de l'any 2011


La Generalitat ha alertat del perill d'enlairar fanalets de foc per la revetlla de Sant Joan. Davant la moda dels darrers anys de fer volar fanalets amb foc a l'interior en determinades celebracions i tenint en compte que aquesta setmana se celebra la revetlla, el Departament d'Agricultura ha avisat que cal tenir en compte els riscos que comporten el foc i els petards i recorda que el Decret 64/1995 prohibeix durant tot l'any llençar objectes encesos en zones boscoses i en la franja de 500 metres que les envolta. En aquest sentit, el Departament remarca que els fanalets un cop enlairats no són governables i no es coneix on aniran a parar, de manera que la seva trajectòria dependrà dels vents en superfície o en alçada. Poden caure encesos en qualsevol lloc i el seu comportament els fan imprevisibles i, per tant, molt perillosos, adverteix el Departament.   Per aquest motiu, s'ha demanat molta prudència i la màxima col·laboració ciutadana en una nit en què no s'ha cometre "cap tipus d'imprudència", apunta el Departament. Els efectius del Departament estaran al 100% operatius, però la precaució és bàsica per evitar possibles incendis forestals originats per fogueres de Sant Joan o per pirotècnia.   Aquest dimecres i dijous, diversos membres del Cos d'Agents Rurals observaran la instal·lació de les tradicionals fogueres de Sant Joan en aquells llocs que puguin comportar perill d'incendi forestal. En el cas que s'observi alguna foguera que comporti perill es posaran en contacte amb l'Ajuntament o la policia local per informar-los, i perquè adoptin les mesures oportunes en el cas que hi pugui haver risc d'incendi forestal.   Aquest dijous, les unitats en servei del Cos d'Agents Rurals es dedicaran prioritàriament a la verificació de possibles columnes de fum en zones forestals. Aquestes unitats estaran situades en punts de guaita estratègics en les zones de més risc d'incendi forestal de cada comarca.   En els darrers cinc anys, els petards o focs d'artifici al costat del bosc o camps de conreu han provocat 79 incendis. El Departament d'Agricultura remarca la importància de tenir en compte amb el material que s'utilitza i en la proximitat de les zones de boscos i actuar amb màxima prudència   Autoritzacions per fer fogueres de Sant Joan El Departament d'Agricultura, Ramaderia, Pesca i Alimentació ha tramitat 455 autoritzacions per fer fogueres, de les quals s'han denegat dues sol·licituds perquè no complien els requisits. El Departament no autoritza cap foguera ni llançament de coets i focs d'artifici en terreny forestal i en la franja de 500 metres que l'envolta que no sigui sol·licitada directament per un ajuntament o tingui el seu vistiplau o informe favorable.   Totes les fogueres d'un municipi subjectes a l'autorització del Departament hauran de respectar les condicions específiques. El departament recorda que sempre que les fogueres o els coets i focs d'artifici estiguin en la franja de menys de 500 metres de zona forestal caldrà demanar-ne l'autorització i en tots els casos les fogueres hauran de mantenir una distància mínima de 100 metres respecte de la zona forestal. A més dels efectius propis de el Departament d'Agricultura, Ramaderia, Pesca i Alimentació, principalment amb els més de 500 agents rurals, es considera convenient mantenir un dispositiu de vigilància preventiva per part de les policies locals, brigades municipals i agrupacions de defensa forestal. D'aquesta manera, les fogueres que es preparin aquests dies hauran de reunir les condicions especificades en els punts anteriors i es detectaran aquelles fogueres que puguin representar un risc per tal de corregir-les.   El Departament reitera que també és convenient que per a la revetlla, així com per als dies previs i posteriors, s'extremi la vigilància per llançament de focs d'artifici prop de la zona forestal i per possibles ignicions accidentals de les fogueres ja preparades.

Summary: Alerten del perill d'enlairar fanalets de foc durant la revetlla


Els resultats incorporen per primer cop les migracions dels plans de pensions de Barclays Bank ACN Barcelona.-VidaCaixa va obtenir un benefici net consolidat de 241,9 milions d’euros durant el primer semestre d’aquest 2016, el que representa un augment del 66% respecte el mateix període de l’any passat. Segons l’entitat asseguradora, aquest increment es deu al bon comportament de les carteres d’estalvi i risc i als beneficis extraordinaris de la gestió activa d’inversions. Sense comptar aquests extraordinaris, el creixement del negoci respecte el mes de juny de l’any passat ha estat del 24%. D’altra banda, els resultats incorporen per primera vegada les migracions dels plans de pensions de Barclays Bank, tot i que no tenen efecte sobre els beneficis, després de la formalització de l’adquisició de l’entitat i que a partir d’ara passen a formar part del volum de recursos gestionats per la companyia. Al tancament del mes de juny, la companyia ha gestionat un volum total de recursos propers als 64.000 milions d’euros, un 11,5% més que el 2015. Durant aquest primer semestre, VidaCaixa ha comercialitzat un total de 5.810,3 milions d’euros en primes i aportacions, una xifra que suposa un increment del 66% en relació amb el 2015.  Aquest creixement es justifica pel negoci dels estalvis (plans de pensions  i assegurances vida-estalvi), que puja per sobre del 73% i en especial pel segment individual, que s’incrementa un 78%. D’altra banda, durant aquest període, la companyia ha superat els 4,3 milions de clients únics.

Summary: VidaCaixa obté un benefici net consolidat de 241,9 milions d’euros durant el primer semestre, un 66% més


La direcció del festival Elixir de poesia ha cancel·lat la celebració del certamen, que havia de tenir lloc a Terrassa del 6 al 9 de juny, a causa del "canvi de criteri sobtat en el compromís econòmic acordat amb l’administració de Terrassa". Una decisió "inevitable" per tal "protegir" el festival "d'interessos que s’allunyen" de la seva essència, ha informat l'organització en un comunicat. Per la seva banda, l'Ajuntament de Terrassa ha lamentat aquest dimarts la decisió "unilateral" del festival i ha negat una modificació en els compromisos econòmics destinats al projecte poètic. El consistori ha apuntat que ha adaptat les partides al context actual, i que els ajustos progressius s'han anat comunicant al llarg dels anys. L'aportació municipal d'aquest any era de 32.100 euros, 15.000 euros menys que en l'edició anterior. L'organització ha expressat que vol viure com una "transformació" la pèrdua "sobtada" del certamen després de set anys d'activitats poètiques. Aquest any s'havien programat 9 activitats i es preveia arribar als 3.600 assistents. L'ajuntament considera que el festival està "condicionat per una crisi de creixement", que s'evidencia, segons detallen, en què el pressupost calculat per aquest any (63.150 euros) era el doble que el del 2017 però amb la mateixa proposta artística. El consistori assegura que no s'ajustava als criteris de subvenció municipal.

Summary: El festival Elixir de poesia cancel·la la seva 7a edició per un "canvi de criteri sobtat" en el pressupost


La conselleria d'Afers Exteriors ha enviat a la Comissió Europea i al Comitè de les Regions els seus plans per lluitar contra la covid-19. Des del Departament asseguren que ha tingut "molt bona rebuda" i ha estat "el punt de partida per compartir experiències en la gestió de la pandèmia amb diversos actors internacionals". El conseller d'Acció Exterior, Bernat Solé, ha defensat "treballar conjuntament i compartir estratègies des d'un model descentralitzat i alhora en xarxa" a Europa. "Cap estat se'n sortirà sol", ha avisat. La conselleria d'Exteriors també ha compartit amb més d'una quinzena d'institucions, organismes i xarxes regionals i sectorials d'àmbit europeu l'estratègia i les accions impulsades pels diversos departaments de la Generalitat per fer front a la COVID-19.

Summary: Exteriors envia a la CE i al Comitè de les Regions els seus plans per lluitar contra la covid-19


La portaveu del PP al Parlament Europeu, Dolors Montserrat, ha reclamat al president Pedro Sánchez i al ministre de Sanitat Salvador Illa que no utilitzi la situació de crisi sanitària de Madrid per tapar "seves vergonyes", en referència a la polèmica amb el rei Felip VI, la tramitació dels indults i la reforma del delicte de sedició. "No es poden utilitzar Madrid ni els madrilenys com a diana política per tapar el que ha fet el govern espanyol durant aquesta setmana atacant les nostres institucions polítiques i democràtiques", ha afirmat la popular aquest diumenge a Tarragona, en el marc d'una reunió del partit. Montserrat també ha demanat a l'executiu espanyol que torni a la responsabilitat i la coordinació amb el govern d'Ayuso. La popular ha acusat el govern de Pedro Sánchez d'estar centrat a "enfrontar-se" a les comunitats autònomes, com la de Madrid, en lloc de lluitar contra la pandèmia. "Demanem que es torni a la responsabilitat i el consens que Ayuso va aconseguir aquesta setmana a Madrid", ha reclamat Montserrat. Per ella, la presidenta Isabel Ayuso està treballant i defensant la sanitat dels madrilenys. Per això, ha demanat al president Sánchez que retorni a la coordinació entre ambdues administracions, després que el ministre de Sanitat Salvador Illa alertés aquest dissabte a l'executiu autonòmic que s'haurien d'implementar més restriccions per combatre la propagació del coronavirus. En paral·lel, Montserrat també ha qualificat "d'episodis lamentables" la voluntat del govern espanyol de tramitar els indults per als polítics empresonats o bé la reforma del delicte de sedició. "Estem veient un govern que pacta amb els independentistes i Bildu i que ataca al cap de l'Estat. Ara més que mai necessitem un govern que torni a la responsabilitat i la lleialtat institucional, a la defensa de la nostra constitució, democràcia i de les nostres institucions democràtiques", ha destacat la popular. També ha tornat a demanar que es destitueix al ministre Albert Garzón i es reprovi al vicepresident Pablo Iglesias per les seves piulades sobre la monarquia.

Summary: Dolors Montserrat reclama a Sánchez que no utilitzi Madrid per "tapar les seves vergonyes"


La ciutat de Blanes (Selva) tanca un mandat convuls en què ha vist com es trencaven pactes de govern i es produïa un relleu a l’alcaldia. El PSC va guanyar les eleccions per la mínima amb quatre regidors. Miquel Lupiàñez va convertir-se en el batlle del municipi gràcies als quatre regidors del PDeCAT i als dos d’ERC, que van entrar amb ell al govern. De tota manera, el suport del PSOE en l’aprovació de l’article 155 i el fet que els socialistes no condemnessin la violència policial durant l’1-O van provocar la sortida dels seus socis de govern i del mateix alcalde. Mario Ros, el número cinc de la llista del PSC, va agafar el relleu de la vara i ara és el candidat per mantenir de color vermell el consistori blanenc. En aquests comicis hi ha deu candidatures que es disputaran els 21 regidors. El 2015, el PSC revalidava l’alcaldia de Blanes (Selva) tot i la desfeta en nombre de vots -va passar de 4.612 (el 33,61%) a 2.612 (el 17,47%)-. El 2011 tenia 9 regidors, mentre que el 2015 en va aconseguir tan sols 4 dels 21 que formen el plenari. Malgrat tot, Miquel Lupiáñez es mantenia com a força més votada al consistori i va pactar un govern a tres bandes amb el PDeCAT (quatre regidors) i ERC (dos regidors més). El referèndum de l’1-O, però, va causar estralls en el govern municipal. Setmanes abans de les votacions, les tensions entre Lupiáñez i el seu partit es van fer més que evidents. De fet, l’exsocialista va arribar a fer unes declaracions en què va donar suport al referèndum. Malgrat tot, després que el PSOE anunciés el seu vot a favor per l’aplicació de l’article 155 a Catalunya, ERC va ser el primer en saltar del govern i dos dies després ho va fer el PDeCAT. Això va deixar a Lupiàñez com a alcalde en un govern amb només quatre regidors. Una situació que tampoc va durar gaire, perquè el 17 de novembre de 2017 el batlle va renunciar a l’alcaldia per “coherència personal”.  Mario Ros, el número cinc de la llista, va convertir-se en l’alcalde del municipi després que la resta renunciessin a accedir al càrrec. D’aquesta manera, Ros agafava el relleu d’un govern en clara minoria, que s’ha mantingut fins als comicis electorals. Ara, Ros s’ha convertit en el cap de llista del partit per a les eleccions d’aquest 26 de maig. Deu formacions opten a tenir representació municipal Les eleccions municipals de 2015 van deixar un mapa de forces molt fragmentat en el municipi blanenc, tal com va passar en molts altres ajuntaments de tot Catalunya. Aquesta situació obligava diverses formacions polítiques a posar-se d’acord per formar un govern, tal com va fer Lupiáñez amb el PDeCAT i ERC. El 2015, set de les vuit candidatures que es presentaven a Blanes van obtenir, com a mínim, un regidor. Aquest 2019, el nombre de candidatures ha crescut i en seran deu, les que lluitaran per optar a tenir un lloc dins del plenari municipal. D’una banda, hi ha el PSC que vol revalidar l’alcaldia amb Mario Ros al capdavant. Aquesta és la primera vegada que Ros estarà en la primera posició a les llistes, ja que el 2015 hi havia Miquel Lupiáñez, que també s'estrenava com a cap de llista. La segona força més votada el 2015, ICV, es presenta aquest 2019 conjuntament amb Batega per Blanes. En els anteriors comicis, ICV tenia quatre regidors amb el 16,78% dels vots. Per la seva banda, Batega per Blanes va ser una de les forces que s’estrenava al consistori amb dos regidors i un 10,17% dels vots. Ara s’han unit sota la marca Blanes En Comú Podem i presenten  Jordi Urgell com a cap de llista. Per altra banda, el PDeCAT es presentarà sota la llista de Junts per Blanes. El fins ara portaveu d’aquest grup municipal, Jaume Torrecillas, no seguirà al capdavant de la llista i la formació hi presenta a Mia Ametller al seu lloc. ERC manté Àngel Canosa com a candidat. Aquesta és la segona vegada que el republicà serà alcaldable de Blanes. El 2015 va millorar els resultats electorals passant d’un regidor a dos. Cs també ha optat per la continuïtat i Sergio Atalaya repeteix com a cap de llista, després dels bons resultats el 2015. La formació taronja va aconseguir entrar al consistori blanenc amb dos regidors i un 10.62% dels vots. Una altra candidatura que tampoc canviarà el seu alcaldable és la CUP. Joan Rota segueix al capdavant de la candidatura, que en els últims comicis van comptar amb el suport del 8,02% dels vots i dos regidors de representació. Qui també repetirà és Salvador Tordera al capdavant de la llista del PP a Blanes. Tordera va entrar de regidor el 2011 i en les últimes eleccions va baixar en nombre de vots i va passar de tenir 1.639 vots a 989. Tot i així van ser suficients per garantir un regidor dins del consistori. Aquest 26 de maig, però, hi ha tres llistes que s’estrenen a les municipals: l’Agrupació Participativa de Blanes-Independents de la Selva (APB), Vox i Unidos Si. La reactivació econòmica i el turisme marquen els projectes Les formacions amb representació municipal veuen la reactivació de l’economia del municipi i la gestió del turisme com a principals eixos dels seus programes. Per una banda el PSC vol lluitar per augmentar el parc d’habitatge públic a partir de noves promocions i també de convenis amb entitats bancàries. El cap de llista, Mario Ros, també planteja la construcció de la nova prefectura de la Policia Local dins del seu programa. D’altra banda, Blanes En Comú Podem també vol desencallar la prefectura de la Policia Local, així com també la Piscina Municipal. Urgell aposta per crear habitatges per a casos d’emergència social i remunicipalitzar alguns dels serveis públics. A més, des de Blanes En Comú Podem també presenten mesures per augmentar la participació ciutadana. Junts per Blanes vol aconseguir l’alcaldia amb “un nou model més transversal”. La seva candidata, Mia Ametller, vol que el govern local tingui “un contacte més directe” amb la ciutadania. Una de les propostes de la formació és construir un recinte firal per fomentar l’organització d’esdeveniments al llarg de tot l’any. Per altra banda, ERC proposa dedicar part dels espais de l’antiga SAFA, l’actual Nylstar, en un nucli d’empreses relacionades amb el món del tèxtil que ajudin a crear nous projectes empresarials. En matèria turística, Àngel Canosa vol treballar per desestacionalitzar el turisme i apostar pel visitant interessat en l’entorn natural. Ciutadans, amb Sergio Atalaya al capdavant, vol fomentar la reactivació econòmica a partir del foment dels comerços i de la indústria. A més, també aposten per potenciar el turisme esportiu i familiar que allargui la temporada als hotels del municipi. La CUP presenta un projecte continuista i que vol aprofundir en les propostes que han posat sobre la taula en aquest primer mandat. Joan Rota ha assegurat que la prioritat és redactar un Pla Local de l’Habitatge i crear un parc públic de pisos socials. A més, volen construir dues franges verdes que uneixin el poble. Per últim, el Partit Popular es presenta a les eleccions amb l’objectiu de millorar la gestió de l’Ajuntament. Salvador Tordera aposta per una reestructuració de l’atenció al ciutadà per agilitzar els tràmits. A més, durant els propers quatre anys vol desencallar alguns dels temes que no s’han resolt en aquest mandat i aposta per construir un camí que uneixi la platja de la zona de la Platera amb l’estació de trens. Possibilitat de pactes Els resultats en les eleccions generals de la setmana passada van tenyir de vermell el municipi de la Selva i el PSC va guanyar les eleccions generals. A més, tot i la disminució en nombre de vots l’any 2015, el PSC va revalidar l’alcaldia de Blanes. Va passar de nou a quatre regidors. Agafant de referència la victòria socialista del 28-A i del 2015, fa pensar que de cara a les municipals d'aquest any, Mario Ros podria mantenir la seva vara d’alcalde. La qüestió és amb qui. En total es presenten deu candidatures al municipi, set d’elles tenen representació municipal a l’actualitat. Això dibuixa un marc molt fragmentat que implica acords de govern amb més d’una formació per aconseguir estabilitat. Un possible pacte en el Congrés entre PSOE i ERC podria portar també la clau del govern al municipi de la Selva. De fet, ERC es va quedar en segona posició aquest 28-A a poca distància dels socialistes. A banda dels partits amb representació municipal, en aquests comicis també caldrà veure quin paper hi juguen les formacions que es presenten per primera vegada. Amb aquest elevat nombre de candidatures que es presenten, tot apunta que es mantindrà la fragmentació de forces al plenari i que el proper alcalde haurà de pactar amb altres formacions per tirar endavant els seus projectes.

Summary: Blanes tanca una legislatura marcada per la sortida de Lupiáñez i un govern en minoria


El "descontentament general" que s'ha estès entre els propietaris de terrenys del Parc Natural dels Ports ha estat la llavor d'una nova associació, que es va crear a l'estiu i que està intentant unir als possessors de les 12.000 hectàrees de propietat privada que formen part de l'àmbit de protecció del parc. En pocs mesos, ja s'han associat un centenar de propietaris, que aglutinen més de 7.000 hectàrees. La xifra es preveu que creixi en les properes setmanes després de la ronda informativa que s'està duent a terme a tots els municipis afectats. La nova Associació de Propietaris del Parc Natural dels Ports vol impulsar una renovació dels seus actuals delegats a la Junta Rectora per garantir que estiguin representats tots els tipus d'explotacions i per impulsar una millora de la gestió dels "seus drets". Estan cansats de batallar amb limitacions, prohibicions i restriccions mentre veuen que les promeses, les inversions i els llocs de treball s'han anat esfumant 15 anys desprès de la creació del Parc Natural.  Descontents amb el paper dels quatre actuals delegats dels propietaris que formen part de la Junta Rectora del Parc Natural dels Ports, desencisats amb la gestió que es fa del parc i cansats que "els seus drets no hagin estat suficientment atesos", la majoria de particulars amb terrenys als Ports han creat una nova associació per impulsar un canvi dels seus representants en els òrgans gestors i defensar els seus interessos "de manera ordenada".  La nova entitat defensa que calen delegats que donin veu a tots els tipus de propietaris -des dels latifundistes fins als amos dels terrenys més petits-, que treballin pel bé comú i el particular de tots els municipis, i que pressionin per acabar amb les constants limitacions amb què topen a l'hora de desenvolupar activitats econòmiques com la ramaderia, l'agricultura, la caça o fins i tot un turisme rural sostenible que encaixi amb els valors patrimonials i naturals de l'entorn.  "No volem destruir res sinó polítiques raonables i coherents", ha remarcat el president de l'Associació de Propietaris del Parc Natural dels Ports, Elies Gil. "Pensem que podem intentar modular el descontentament general de gairebé tots els propietaris en la relació de la propietat amb la legislació del parc", ha afegit. Excés de conservacionisme  Des de l'associació consideren que el Parc Natural dels Ports s'ha convertit en el "coto particular" de tècnics amb una marcada actitud "conservacionista" i que "la il·lusió i les promeses de la fase fundacional no s'han transformat en una realitat palpable". El pressupost s'ha reduït i l'engoleix la gestió burocràtica mentre que els llocs de treball creats són testimonials, sobretot després de les retallades. "S'ha de poder avaluar les inquietuds i les necessitats d'una forma raonable i prudent, perquè el territori i els habitants poguéssim conviure i que les possibilitats de desenvolupament econòmic dins del Parc Natural no es vegin limitades a la impossibilitat", ha assenyalat Gil.   La nova agrupació es va constituir al mes de juny i es va legalitzar el passat mes de setembre. Des de llavors s'han anat buscant associats, amb reunions poble per poble. També han demanat el suport dels alcaldes i ara busquen el del Govern. En breu, la nova associació traslladarà les seves inquietuds en una reunió amb el conseller de Territori i Sostenibilitat, Josep Rull i li reclamarà la "legítima representativitat" de la que ja és l'associació majoritària de propietaris dels Ports.  La inscripció al grup és gratuïta i no requereix cap tràmit burocràtic més enllà d'una fitxa tècnica amb les dades personals del propietari i la declaració del nombre d'hectàrees que posseeix. "No hi ha res més que la voluntat de representar els propietaris, no hi ha cap interès polític ni vol ser cap trampolí per a ningú", ha remarcat el president de l'associació.

Summary: Una majoria de propietaris dels Ports s'associa per defensar "els seus drets" i intervenir en la gestió del Parc Natural


El resultat d’unes possibles noves eleccions espanyoles modificarien molt poc l’actual composició del Congrés dels Diputats i per tant deixarien la mateixa conjuntura política d’ingovernabilitat, segons Josep González, president de la patronal Pimec. González no creu que amb unes noves eleccions els líders dels partits polítics hagin aprés a pactar i tancar acords de governabilitat i per tant la perspectiva és que el resultat seria ‘’més del mateix’’. González ha dit que la concentració temporal de convocatòries electorals no és preocupant però el que realment preocupa és veure que no hi ha cultura de pactes que trenqui el període d’ingovernabilitat que posa en perill inversions empresarials.        El president de Pimec ha fet aquesta valoració sobre l’actual situació política espanyola poc abans de la celebració de l’Assemblea General de Pimec. González creu que la política espanyola no ha superat la conjuntura del bipartidisme i no ha aprés a pactar en coalicions per governar.  Unes possibles noves eleccions, en cas de no arribar-se a un acord en l’últim moment, no solucionari el bloqueig actual perquè el resultat final bàsicament seria ‘’més del mateix’’ amb poques variacions en relació amb l’actual composició d’escons del Congrés dels Diputats. És per això que González no creu que un cop passin les eleccions els actuals líders dels partits polítics hagin aprés de pactar coalicions de govern que en l’actualitat són incapaços de negociar.  Per González el problema no és la concentració de cites electorals sinó que el problema és que un cop passades aquestes eleccions els responsables polítics no sàpiguen tancar acords de governabilitat.  El president de Pimec assegura que aquesta ingovernabilitat de ben segur porta conseqüències negatives per a l’economia perquè ‘’com a mínim’’ suposa que hi ha inversions que s’ajornen a l’espera de formar govern o, en el pitjor dels casos, són inversions que decideixen marxar a un altre país davant la ‘’incertesa’’ política.  González ha assenyalat que Catalunya va estar sense governabilitat durant tres mesos però en el cas espanyol ja s’estan trencant rècords d’ingovernabilitat.

Summary: González denuncia la manca de cultura de pacte en la política espanyola que posa en perill inversions empresarials


La comunitat fallera ha celebrat aquest dimecres al vespre la declaració de les Falles com a Patrimoni Cultural Immaterial de la Humanitat per la UNESCO amb la plantada d’una falla ‘al tomb’, tècnica tradicional que consisteix en aixecar la peça principal del monument empentant entre vàries persones. A les 19:00 hores les Torres dels Serrans de València s’han omplert de centenars de fallers que, vestits amb la brusa i amb mocador tradicional al coll, s’han congregat per celebrar la declaració. El monument, amb el nom ‘Un patrimoni en comú’, representa el logotip i el cartell de la candidatura que es va presentar a la UNESCO i serà cremat diumenge amb un nou acte amb el qual el món faller vol continuar amb les celebracions. En la ‘plantada’ d’aquest dimecres ha estat present l’equip de govern municipal, la fallera major de València, la fallera major infantil i les seves respectives corts d’honor. Posteriorment, s’ha llençat un castell de focs artificials per celebrar que les Falles són patrimoni de la Humanitat.

Summary: Les Falles celebren que són Patrimoni cultural de la Humanitat aixecant una falla ‘al tomb’


Més de mitja hora abans de les tres de la tarda, desenes de veïns esperaven a les portes del consultori local de Benifallet (Baix Ebre) on han començat a fer-se aquest dimarts a la tarda les primeres PCR del cribratge massiu. Una estona abans, pels altaveus del municipi, un pregó especificava als veïns de quins carrers es farien les primeres preses de mostres. El poble ha respost a la crida després d'un cap de setmana en què el brot creixia –té 14 positius- i ha calgut aturar totes les activitats turístiques i tancar els negocis de restauració. Volen recuperar "la rutina diària" aviat, com ha demanat l'alcaldessa Mercè Pedret i confien que els resultats d'aquest cribratge massiu ho permeti. Dijous passat es confirmava a Benifallet un brot actiu de covid-19, que hauria començat entre els treballadors d'un restaurant del poble. El ràpid creixement del nombre de casos positius va alarmar el consistori que va decidir tancar de seguida els actius turístics, com el llagut o les Coves Meravelles, i també tancar tots els bars i restaurants del municipi. Actualment hi ha 14 positius relacionats amb aquest brots, 12 persones de Benifallet i 2 d'altres municipis. També hi ha 26 contactes directes en seguiment. Salut confirmava aquest dilluns que es faria un cribratge massiu al poble que s'ha muntat en menys de 24 hores. "Una vegada es va analitzar com anava creixent el nombre de casos relacionats amb el brot, s'ha activat el cribratge per detectar i identificar persones asimptomàtiques i tallar les cadenes de transmissió", ha apuntat Mar Lleixà, directora de Salut a l'Ebre. La presa de mostres és voluntària però s'ha fet una crida a la població perquè hi participi. Bona resposta La resposta d'entrada ha estat molt bona. Més de mitja hora abans de l'inici del cribratge desenes de persones ja esperaven a les portes del consultori tot i la forta calor que feina aquest dimarts al migdia. "Com no sabíem la quantitat de gent que hi pot haver implicada, el millor és fer-nos la prova a tots per la nostra tranquil·litat", ha dit Carme Vidiella, veïna de Benifallet a la cua per fer-se la PCR. "És un poble molt maco, molt turístic i preciós i això ens ha fet baixar l'arribada de gent. Esperem que es quedi en un ensurt i puguem tornar a rutllar", ha afegit. Aquests dies hi ha por i tristesa a Benifallet. "No sabem si sortir o no o amb qui parlar perquè la majoria són asimptomàtics i per precaució hem de saber primer que estem bé", ha dit Vidiella. També una altra veïna, Cinta Espinós, ha reconegut que estan passant uns moments "molt delicats" i que ha prevalgut fer-se la prova per seguretat "individual i també col·lectiva".  A la cua del consultori també estava la família Martí. Arran del brot han tancat el seu negoci de restauració i la família ha aprofitat per descansar. "Esperem que surtin més negatius que positius i que la cosa vagi de baixada", ha apuntat German Martí. El seu fill Ferran també ha apuntat que s'ha complicat la situació molt de pressa. No s'han pogut tronar els últims dies amb els amics i tornar a tancar-se a casa es fa costa amunt. El cribratge és també una acció per donar tranquil·litat. "Creiem que és positiu per la població i esperem que tothom surti negatiu i que puguem reprendre la nostra feina i activitats diària", ha apuntat Pedret. Amb els resultats de les proves, els negocis podran reobrir amb seguretat. "És la nostra esperança perquè la gent té expectació i té ganes de fer-se la prova. Hem fet una crida i la gent està responent", ha explicat l'alcaldessa. Els que estan al poble i són de fora també es faran la prova dijous.

Summary: Els veïns de Benifallet es bolquen a fer-se PCR massives per poder recuperar aviat la normalitat


Els caps d'estat i de govern de la Unió Europea inicien aquest dijous la cimera en què intentaran consensuar les sancions al règim d'Alexandr Lukaixenko i establir una posició comuna sobre Turquia després de la crisi al Mediterrani Oriental. A l'arribada a la reunió, que s'allargarà fins divendres i està centrada en qüestions de política exterior, la presidenta de la Comissió, Ursula von der Leyen, ha insistit en la "solidaritat" amb Grècia i Xipre per les prospeccions de gas de Turquia en aigües disputades. Von der Leyen ha reiterat la intenció de "desescalar" les tensions amb Turquia, però ha avisat que totes les opcions estan sobre la taula. Al seu torn, el president del Consell Europeu, Charles Michel, també s'ha sumat a la demanda de tenir "més estabilitat" a la zona. Després que el descobriment d'un jaciment de gas i petroli prop de Creta i l'illa xipriota hagi generat un nou enfrontament entre Turquia, Grècia i Xipre pels drets d'explotació en aquestes aigües disputades, ara els líders europeus busquen una posició comuna per afrontar la nova crisi amb Turquia. La relació amb Turquia i les possibles sancions a Bielorússia centren el debat a la cimera europea, que està plenament centrada en política exterior amb altres qüestions com la relació amb la Xina. Els líders europeus, però, també debatran l'autonomia estratègia del club comunitari i seran informats de l'estat de les negociacions amb el Regne Unit per pactar la relació futura. "Un diàleg exigent" amb Turquia A l'arribada a la cimera, el president del govern espanyol, Pedro Sánchez, ha manifestat la voluntat de tenir una "actitud constructiva" i de "diàleg" amb Turquia. "Cal un diàleg exigent", ha afegit el president francès, Emmanuel Macron. En la seva primera cimera, el primer ministre de Bèlgica, Alexander De Croo, ha advertit que "els principis de dret internacional no són negociables", mentre el primer ministre de Luxemburg, Xavier Bettel, ha dit a grecs i xipriotes que "no estan sols". D'altra banda, el primer ministre d'Irlanda, Micheál Martin, ha assegurat que durant la reunió farà una "valoració" de la situació de les negociacions amb el Regne Unit. En aquest sentit, Martin ha reclamat un acord comercial "sensible".  Al seu torn, el primer ministre d'Itàlia, Giuseppe Conte, ha remarcat que cal més inversió en infraestructura digital a la Unió Europea per estar al nivell dels EUA o la Xina, mentre el primer ministre de la República Txeca, Andrej Babis, ha lamentat que la gestió de la pandèmia no estigui a l'agenda de la cimera. "La cooperació epidemiològica no està funcionant", ha denunciat.  Finalment, el president de Lituània, Gitanas Nausėda, ha avisat que la situació a Bielorússia s'està "deteriorant" i que hi ha "continues violacions de drets humans", mentre el primer ministre d'Estònia, Jüri Ratas, ha donat "ple suport" a la llibertat al país. "Han d'haver noves eleccions", ha subratllat.

Summary: Els líders europeus inicien la cimera per consensuar les sancions a Lukaixenko i "desescalar" les tensions amb Turquia


El nombre de vehicles que surten de l'àrea metropolitana de Barcelona ha pujat un 36,1% aquest dissabte, si es compara amb el cap de setmana passat. Això suposa un total de 424.000 cotxes, segons dades del Servei Català de Trànsit (SCT). Respecte al mateix cap de setmana però de l'any 2019, la mobilitat de vehicles de sortida ha caigut un 11,2%.

Summary: Pugen un 36,1% els vehicles que surten de l'àrea metropolitana de Barcelona respecte al cap de setmana passat


La festa reivindicativa que tindrà lloc dijous al vespre sota el lema 'Els museus no es toquen' per defensar la unitat de les col·leccions de Sixena que hi ha al Museu de Lleida i al Museu Nacional d'Art de Catalunya (MNAC) comptarà amb una vintena d'activitats. L'acte s'ha convocat de les vuit a les deu del vespre al Museu de Lleida i les activitats programades seran de caire cultural, artístic i popular. També es faran visites gratuïtes al museu. L'escriptor i periodista Francesc Canosa serà l'encarregat de la lectura del manifest en defensa de la unitat de les col·leccions. L'alcalde de Lleida, Àngel Ros, ha demanat per la seva part la convocatòria de la reunió del plenari del Consorci del Museu de Lleida per abordar la situació entre totes les administracions implicades. La festa reivindicativa està convocada per la Plataforma d'Entitats Culturals i s'ha concebut com un acte participatiu al qual hi haurà representants institucionals, partits polítics i entitats per fer palès el compromís ciutadà amb el MNAC i el Museu de Lleida, amb activitats culturals, artístics i populars i visites guiades gratuïtes al Museu. La festa comptarà amb diferents actuacions que aniran a càrrec dels Castellers de Lleida, el Cor de l'Orfeó Lleidatà, el Centre Llatinoamericà de Lleida, Mags del Món i Dansaries de l'Ateneu Popular de Ponent. També hi participaran les Colles geganteres del Grup Cultural Garrigues, de Pardinyes, el Patronat del Corpus i Bellvís, els Grallers de Montoliu de Lleida i la Batucada 'Bandelpal' de Balaguer. La festa també comptarà amb activitats pensades tant per als més petits com per als més grans, es realitzarà un mural anomenat 'els museus no es toquen' a càrrec d'Arts de Ponent-Artpoint, hi haurà l'exposició 'Història d'un litigi' de la mà del Centre d'Estudis Comarcals del Segrià, i es podran realitzar visites guiades gratuïtes al Museu de Lleida. Completarà la vetllada la música i poesia de Joan Baró i Lauzeta, Jordi Gassion, Mister Jones, i Poetes i raposodes de la República de les Lletres (Òmnium Lleida-Ponent). També hi haurà servei de bar a càrrec del Cafè de Museu.  A les nou del vespre, el periodista i escriptor Francesc Canosa serà l'encarregat de la lectura del Manifest en defensa de la unitat de les col·leccions del MNAC i de Museu de Lleida, juntament amb els representants de les institucions, dels partits polítics i de les entitats adherides. Ros vol una reunió del plenari De la seva part, l'alcalde de Lleida, Àngel Ros ha demanat convocar el plenari de Consorci del Museu de Lleida Diocesà i Comarcal per tal de poder fixar les estratègies i prendre les decisions adients per tal de defensar jurídicament i poder fer els recursos a les instàncies judicials corresponents pel que fa als drets de Lleida sobre les obres del museu i sobre la unitat de la col·lecció. El paer en cap parlarà també amb el conseller de Cultura i president del Consorci del Museu, Santi Vila, per tal de treballar conjuntament en la defensa de patrimoni del Museu, com al MNAC es fa respecte a les obres de Sixena.

Summary: Una vintena d'activitats a la festa per reivindicar la unitat de les col·leccions de Sixena al MNAC i el Museu de Lleida


A un vehicle li han punxat una roda i també hi ha hagut cops a d'altres cotxes ACN Barcelona.-Els taxistes tallen la ronda Litoral a l'entrada número 22, la de la Barceloneta, després d'intentar accedir al Parlament a través del parc de la Ciutadella. Un grup ha intentant fer força per entrar al parc però els Mossos d'Esquadra els ho han impedit. De camí cap a la ronda, els manifestants s'han trobat amb alguns vehicles VTC i alguns els han atacat. A un cotxe li han punxat una roda i a un altre li han arrencat la tapa de l'entrada de combustible. També  hi ha hagut cops a d'altres vehicles. La ronda està tallada, tot i que deixen passar alguns vehicles. Asseguren que la intenció és arribar fins al port de Barcelona.

Summary: Els taxistes tallen la ronda Litoral a l'entrada de la Barceloneta i ataquen alguns VTC


Una persona es troba en estat greu en caure dimecres a la nit per la rocalla del camí de ronda a la platja d'Aiguablava de Begur. La víctima es va precipitar uns 25 metres a la zona de roques. Els Bombers van rebre l'avís a les 22.42 hores i van activar tres dotacions, a més d'efectius de la Policia Local, una embarcació de Salvament Marítim i tres ambulàncies del Sistema d'Emergències Mèdiques (SEM). Els treballadors d'emergències van accedir a la zona on estava la persona accidentada, li van fer les primeres atencions i la van immobilitzar. La van evacuar amb llitera cap a l'embarcació, que la va traslladar a la platja de Fornells, on l'esperava una ambulància que la va traslladar a l'hospital Josep Trueta de Girona.

Summary: En estat greu una persona que va caure per la rocalla del camí de ronda a la platja d'Aiguablava de Begur


Un grup de persones ha tornat a ocupar l'edifici de La Rimaia, situat a la Ronda Sant Pau número 12 de Barcelona. Segons els organitzadors, l'entrada a l'edifici s'ha fet en memòria de l'activista Pablo Molano, que ha mort aquesta setmana. A la façana de l'edifici, que ja s'ha ocupat en cinc ocasions, s'hi ha penjat una gran pancarta on s'hi pot llegir: "Seguim sembrant. #Poder popular". Els impulsors de l'ocupació, que s'ha fet aquest dissabte al migdia, asseguren que es tracta d'una acció temporal.

Summary: Tornen a ocupar l'edifici de La Rimaia en memòria de l'activista Pablo Molano


Els productors de poma de les comarques gironines preveuen una collita de 87.180 tones, un 12% més que la campanya de l'any passat i la millor dels últims tres anys. L'absència de grans pedregades, glaçades i episodis de vent que ens els darrers anys van afectar negativament les collites expliquen les bones perspectives que s'esperen per a aquesta temporada. La collita de la Indicació Geogràfica Protegida (IGP) Poma de Girona arrenca aquest dimecres amb les varietats més primerenques i s'allargarà fins a finals d'octubre. Totes les varietats conreades a la demarcació preveuen incrementar la producció però destaca sobretot l’augment d’un 39% de la varietat Fuji, que passarà del 6.699 tones produïdes l’any passat a les més de 9.300.  Si les previsions es compleixen, Poma de Girona tindrà aquest any la millor collita des del 2017. Els productors de la IGP preveuen recol·lectar més de 87.000 tones, una xifra que supera de llarg les 77.539 recollides l'any passat i les 79.300 que es van recol·lectar fa tres anys.  El bon clima ha permès recuperar part dels quilos perduts fa un any per les glaçades, pedregades i el vent i ha fet avançar també la collita entre 3 i 7 dies respecte del 2018, a la demarcació de Girona. El president de Poma de Girona, Llorenç Frigola, ha afirmat que aquest augment ha vingut "sobretot per les nits càlides" que s'han registrat durant els mesos d'estiu. Els productors preveuen que totes les varietats conreades incrementin la producció però destaca especialment la poma Golden, amb una previsió de 26.250 tones; seguida de la Gala, amb 22.314, la Granny Smith (11.270) i les varietats vermelles (10.780). La Fuji, per la seva banda, incrementarà la producció en un 39%, passant de les 6.699 tones produïdes l'any passat a les més de 9.300 previstes.  La producció gironina representarà aproximadament el 29% del total de l’estimada a Catalunya, que enguany es preveu tancar amb prop de 300.000 tones, un 11% més que fa un any quan es va registrar la pitjor collita dels darrers cinc anys. A Catalunya també es preveu un avançament de a collita d’entre 3 i 5 dies. Adaptacions al canvi climàtic Part de l'augment de la producció de Poma de Girona prové també de les adaptacions que estan portant a terme els 80 productors a les noves condicions climàtiques. Frigola ha destacat que des de fa sis anys estan renovant "un 10% anual" les plantacions de pomes de la varietat Gala. Els nous arbres es planten pensats perquè creixin "com una paret". Això fa que "la poma absorbeixi el sol durant tot l'any". En conseqüència, els compradors veuran que cada vegada la poma de Girona compta amb més color i també és més dolça. Dins de l'adaptació per combatre el canvi climàtic, els productors també estan instal·lant xarxes per prevenir les pedregades i evitar danys pel vent. A més han instal·lat un nou sistema de rec intel·ligent que permet estalviar un 25% del consum d'aigua. Poma de Girona és una Indicació Geogràfica Protegida (IGP) en la qual s’agrupen tres empreses que produeixen i comercialitzen la poma: Girona Fruits (Bordils), Giropoma Costa Brava (Ullà) i Fructícola Empordà (Sant Pere Pescador). La IGP Poma de Girona compta amb gairebé 80 socis productors que representen un total de 1.700 hectàrees productives distribuïdes entre les comarques del Baix Empordà, l‘Alt Empordà, la Selva i el Gironès.

Summary: Els productors gironins preveuen una collita de 87.180 tones de poma, un 12% més que l'any passat


Josep Antoni Duran i Lleida afirma que "s'està corregint el tret respecte a la declaració del 9-N" i recorda que el Govern ha de governar "també per al 52% de la societat" que no va votar sí. En una entrevista a la Vanguardia el fins ara líder d'Unió explica que a partir d'ara es dedicarà a la consultoria i que si pot ser útil "que comptin amb mi, però des de la militància". Assegura que aquest no és "en absolut" el final que hauria imaginat i que "diria que les coses haurien anat millor si Pujol hagués optat per mi i Mas diria que han anat millor amb ell". Duran fa balanç d'aquests anys, li "sorprèn més" el pas a l'independentisme de Mas que de Pujol i, sobre la situació econòmica d'Unió, admet que "sens dubte hi ha un problema". També admet que es va "equivocar" quan es va deixar fotografiar a l'Hotel Palace de Madrid.

Summary: Duran i Lleida: "Les coses haurien anat millor si Pujol hagués optat per mi"


Acord entre l'Ajuntament de Barcelona, Correus i el Consorci de la Zona Franca per convertir la seu central de Correus en un pol d'activitat econòmica i un centre d'innovació digital. L'acord, una iniciativa pública que vol reeconomitzar Ciutat Vella, implica la cessió per part de Correus dels actuals edificis de la seu central -a la plaça Antonio López i el carrer Ángel Baixeras- en un termini màxim de dos anys perquè el Consorci els rehabiliti i l'Ajuntament en pugui fer us com equipament al servei de l'economia digital i l'emprenedoria. Segons els agents implicats, l'operació preveu generar 1.500 llocs de treball i acollir fins a 150 companyies i start-ups. A banda, es mantindrà una oficina de Correus.  L'acord s'ha formalitzat aquest dimecres a la tarda a l'interior del mateix edifici de Correus amb la subscripció per part de totes les bandes d'un "protocol d'intencions".   Proposta per a l'edifici L'objectiu de la proposta és transformar l'emblemàtic edifici "en un pol de dinamització econòmica" de generació de llocs de treball i serveis per al barri. Així, els edificis de Correus es destinaran a usos com ara una incubadora d'empreses, centres de formació i recerca.  També es vol allotjar una oficina d'atenció a l'empresa i al talent per part de l'Ajuntament de Barcelona i disposar d'un espai cívic-cultural pensat per als veïns. A més, hi haurà un espai gestionat per Correus (Correoslabs) per transformar el tradicional negoci i alhora es mantindrà una oficina d'atenció al públic de Correus.  En total, els dos edificis a rehabilitar - construïts entre el 1926 i el 1927- sumen 30.000 m2.  A partir de la signatura, i en un termini màxim de dos anys, Correus cedirà els espais dels edificis principals perquè el Consorci de la Zona Franca de Barcelona en pugui tramitar el projecte de rehabilitació, redactar els estudis i les propostes necessàries per a la seva explotació i realitzar les obres d'adequació derivades i aprovades de l'acord.  Per la seva banda, l'Ajuntament de Barcelona tramitarà el planejament urbanístic necessari per a la viabilitat dels usos previstos en la proposta d'acord i en farà l'explotació de l'equipament. Acord "històric" L'alcaldessa de Barcelona, Ada Colau, ha destacat que el projecte preveu "un gran pol econòmic" en un edifici "emblemàtic" que actualment està "infrautilitzat". Per això, ha dit, és important mantenir "una part de l'activitat" però alhora actualitzar-se en sectors "estratègics" i en un barri que ho necessita. "És un projecte clau", ha conclòs.    Per la seva banda, el delegat de l'Estat al Consorci de la Zona Franca, Pere Navarro, ha recordat que fa anys que es treballa en el projecte i per això ha assegurat que l'acord entre institucions d'aquest dimecres és "històric".   Al seu torn, el ministre espanyol de Transports, Mobilitat i Agenda Urbana, José Luis Ábalos, ha afirmat que el protocol signat permetrà la reforma d'un edifici "històric" i el seu ús com un espai "únic" i també ha posat en valor l'acord entre administracions. Reivindicacions a les portes de Correus L'acte d'aquest dimecres amb presència de les diferents administracions ha comptat amb diverses reivindicacions a les portes de l'edifici de Correus, a la plaça Antonio López.  D'una banda, membres de la plataforma per un nou CAP Gòtic -que demana ubicar el centre a l'annex de l'edifici de Correus- han exigit solucions per al nou ambulatori. A l'arribar, l'alcadessa Ada Colau ha escoltat les seves peticions i un cop a l'interior de l'edifici, Colau s'hi ha referit durant la seva intervenció.  En concret, ha apuntat que el compromís del consistori amb un nou espai per al CAP és "ferm" però ha apuntat que això no és "incompatible" amb el projecte que ja està acordat per a l'edifici de Correus. Un altre grup que ha coincidit també a les portes per reivindicar les seves peticions han estat  alguns treballadors de Correus, que han exigit la dimissió del president Juan Manuel Serrano -present a l'acte- demanant que no es "vengui" l'empresa. Cosa que Ábalos ha negat en sortir de l'acte i trobar-se amb el grup.

Summary: Acord a tres bandes per convertir la seu central de Correus a Barcelona en un pol d'innovació digital


Les urgències hospitalàries de Catalunya van atendre un 3,3% més de visites entre el 27 i el 30 de juny, quan es va produir l'onada de calor, que els mateixos dies de la setmana anterior. El diumenge va ser el dia amb més augment, amb un 9,5% més pacients. Als CUAP l'activitat es va incrementar un 4,2% de mitjana. En els dos casos, el divendres 28 de juny va disminuir l'activitat respecte a la setmana anterior. El 061 va respondre 544 trucades relacionades amb l'onada de calor entre el 25 de juny i l'1 de juliol. En un 70% es va requerir la mobilització d'un recurs sanitari, ja sigui metge a domicili o ambulància, mentre que en el 30% restant es va atendre de forma telefònica els pacients.

Summary: Les urgències dels hospitals van atendre un 3,3% més de visites durant l'onada de calor


El president de la Generalitat, Quim Torra, vol col·locar una placa al Saló Sant Jordi del Palau que digui que "durant 7 mesos la Generalitat va ser mantinguda des de l'exili per Puigdemont i que s'ha pogut recuperar darrerament". Així ho ha explicat aquest dimarts, durant la commemoració dels quaranta anys del restabliment de la Comissió Jurídica Assessora, ja vigent en l'etapa republicana i que es va recuperar durant la Transició espanyola i la recuperació de les institucions catalanes. "Malauradament 40 anys després encara parlem de recuperar institucions, de treure'ns de sobre la llosa que representen les formes de fer de l'estat espanyol", ha lamentat Torra. "Amb el 155 ens van segrestar el nostre govern i totes les institucions que neixen d'aquest", ha reiterat tot recordant que avui s'ha presentat l'informe sobre els efectes de l'aplicació de l'article. Torra ha assistit aquest dimarts al vespre a l'acte amb què s'han commemorat els 40 anys del restabliment de la Comissió Jurídica Assessora, que ha tingut lloc al Saló de Sant Jordi del Palau de la Generalitat. El cap de l'Executiu ha assenyalat una placa que recorda el naixement de la Generalitat, la recuperació republicana, la seva vigència durant l'exili i la restitució democràtica després del final de la dictadura. Aviat haurem de posar una placa dient que durant 7 mesos la Generalitat va ser mantinguda des de l'exili per Puigdemont i que s'ha pogut recuperar darrerament", ha considerat. Durant la seva intervenció, Torra ha aprofitat per tornar a denunciar que amb l'aplicació de l'article 155 "ens van segrestar el nostre Govern i totes les institucions que neixen d'aquest" i ha explicat que una de les damnificades de la seva aplicació la Comissió Jurídica Assessora, on, segons la memòria d'aquest òrgan, "l'han afectada fortament en les peticions de dictamen, la disponibilitat de crèdits de pressupost i la mateixa composició". El president ha posat com a exemple el cessament de Carles Viver i Pi-Sunyer, que n'era membre nat en ser director de l'Institut d'Estudis d'Autogovern. "Cal comptar-lo entre els juristes que més han contribuït a la institució i a fer el país millor", ha reflexionat en veu alta. A l'acte commemoratiu de la creació i la restitució de la Comissió Jurídica Assessora també hi ha intervingut el president d'aquesta comissió, Albert Lamarca, qui ha presentat la Memòria i Anàlisi de la Doctrina 2017 d'aquest òrgan consultiu del Govern, que vetlla per la legalitat de l'actuació de diverses administracions catalanes. "El dret no ha de ser un instrument per a la venjança", ha apuntat Lamarca, en referència a la celebració del judici sobre l'1-O al Tribunal Suprem. Per la seva banda el president de la Generalitat ha lloat la tasca de la Comissió en relació amb els ens locals, ja que van suposar el 2017 un terç del total. A més ha destacat que les peticions de dictamen es van incrementar un 14% respecte al 2016. Entre els assistents a la commemoració dels quaranta anys del restabliment de la Comissió Jurídica Assessorate també hi havia la consellera de Justícia, Ester Capella.

Summary: Torra col·locarà una placa al Palau recordant el 155 i que "Puigdemont va mantenir el Govern 7 mesos des de l'exili"


El Clownia Festival es prepara per aixecar el teló aquest dijous amb totes les entrades venudes des de fa setmanes. Aquesta quarta edició compta amb la programació més àmplia de totes, amb més de trenta artistes nacionals i internacionals i espectacles per a tots els públics. La novetat d'enguany és que inclourà una altra localitat del Ripollès, Camprodon, que celebra la seva festa major amb els concerts gratuïts de Gertrudis, Muchacho y los Sobrinos, Atupa i els PD Pausa que donaran el tret de sortida. Els tres dies següents de festival es faran als diferents espais de Sant Joan de les Abadesses per on desfilaran Manel, La Pegatina, Gossos, Zoo o els portuguesos Terrakota, entre d'altres. També hi haurà un concert dels mateixos Txarango, organitzadors del festival, que presentaran el seu últim disc. "Estem molt contents de sumar un dia  més i un poble més, perquè volem que tothom se senti part implicada", ha afirmat aquest dimarts Sergi Carbonell, un dels membres de la banda del Ripollès. La quarta edició del Clownia Festival arrencarà aquest dijous amb l'actuació a dos quarts de deu de la nit de Muchacho y los Sobrinos a la plaça Major de Camprodon on s'instal·larà un escenari gratuït. Coincidint amb la celebració de la festa major del municipi, seguiran les actuacions de Gertrudis, els valencians Atupa i els PD Pausa amb el seu recull d'èxits que clouran la jornada inaugural. Per facilitar la mobilitat dels assistents, hi haurà un servei gratuït d'autocars que connectaran la seu principal del festival amb Camprodon.  La programació s'allargarà fins al 25 de juny i inclou més de trenta artistes que desfilaran pels diferents espais de Clownia a Sant Joan de les Abadesses. Destaquen les actuacions de Manel, Oques Grasses, La Pegatina, Zoo i els mateixos amfitrions, Txarango, que presentaran el seu últim disc (l'any passat no van actuar al festival), així com Sra.Tomasa i Cesk Freixas que repeteixen cartell després de la bona acollida en la passada edició.  Una de les apostes del festival és donar a conèixer artistes emergents, com ara el cantautor Arco –excantant d'El Puchero del Hortelano-, la banda de pop folk de Terrassa Sense Sal o els barcelonins Ojo de Buen Cubero. D'altra banda, tampoc hi faltaran els èxits que més han marcat el públic català amb grups habituals per celebrar una festa major, com l'Orquestera Di-Versiones, Germà Negre o Pastorets Rock.  I entre les propostes internacionals, actuaran els xilens Pascuala Ilabaca i els portuguesos Terrakota. El diumenge, últim dia del festival, s'han programat els concerts de Gossos, Cesk Freixas i Microagua a l'escenari de la Plaça Major del poble.  Més espectacles de circ i més espai de conscienciació El que també s'amplia són les propostes de circ per a tots els públics a la Ciutat Clownia el divendres i dissabte. Hi haurà propostes com les de Jaume Barri, Psirc, Fané Solamente, Pam i Peu, Acrometria o els xilens Cia de Luto, que estrenaran nou muntatge, 'Desde 1923'. El grup d'animació musical Xiula presentarà el seu espectacle 'Donem-li una volta al món' que obrirà l'escenari de la plaça major el dissabte al matí. I de forma paral·lela i durant tot el dia hi haurà actuacions de malabars, trucs de màgia, pallassos i altres activitats.  Un dels espais que més creix és l'Espai Consciència, enguany compta amb el lema 'Pensament crític per canviar el món'. Es comptarà amb la participació de noms com ara Arcadi Oliveres, David Fernández, Gemma Humet, Alguer Miquel (Txarango), Panxo (Zoo) i Bel Olid i s'abordaran temes sobre l'educació, la sexualitat i el drama dels refugiats. Aquest últim tema ja es va tractar en la darrera edició. "Ha passat un any i continuen morint persones al mediterrani i encara hi ha milers de persones estancades a les portes de la UE", ha lamentat Sergi Carbonell. L'espai on es fa és al camp de futbol i està obert a tothom. Com cada any també hi haurà una zona d'acampada lliure al costat del recinte.

Summary: El Clownia  aixecarà el teló aquest dijous a Camprodon amb totes les entrades venudes


Sánchez-Camacho creu que va transmetre serenitat, tranquil·litat i confiança i que va plantejar propostes concretes per al creixement econòmic i per la convivència  ACN Corenllà de Llobregat.-La presidenta del PPC i número 3 a la llista, Alícia Sánchez-Camacho, creu "amb humilitat" que el cap de llista de la candidatura popular va "guanyar" el segon debat que va encarar els set candidats catalans al Congrés, aquest dimecres al vespre a 8tv. Considera que el debat va ser "positiu i constructiu" i que Jorge Fernández Díaz va estar "molt serè i tranquil" i que va traslladar confiança als espectadors amb  "propostes concretes" tant per al creixement econòmic com per buscar "solucions per conviure junts". Creu que el cara a cara de Fernández Díaz amb Carme Chacón, cap de files del PSC, "demostrarà" que els populars representen "el present" i els socialistes "el passat".  "Amb humilitat", la líder del PPC, Alícia Sánchez-Camacho, creu que Jorge Fernández Díaz va ser qui va "guanyar" el debat d'aquest dimecres a 8tv. N'ha aplaudit l'actitud serena i tranquil·la i en aquest sentit creu que va transmetre als espectadors confiança i propostes concretes. No només per "seguir creixent" en clau econòmica sinó també perquè "es cerquin solucions per conviure junts".  Preguntada sobre el cara a cara que enfrontarà l'actual ministre de l'Interior amb la cap de llista del PSC, Carme Chacón, la dirigent popular s'ha mostrat convençuda que es demostrarà que el PPC aposta per polítiques de present per crear ocupació i per mantenir l'Estat "unit", en contraposició a propostes "del passat, d'atur i crisi". "Si no van tenir idees abans per treure Espanya de la crisi, no crec que les tinguin al debat de divendres", ha etzibat.

Summary: El PPC considera Fernández Díaz "guanyador" del debat a 8tv


El PP ha usat la majoria absoluta al Senat per vetar els objectius de dèficit 2019-2021 –on està inclòs el sostre de despesa del 2019-, que suposaven per al govern espanyol disposar de 6.000 MEUR més per elaborar els pressupostos de l'any vinent. La setmana passada, el Congrés va aprovar un dèficit públic de l'1,8% del PIB per al 2019 (cinc dècimes per sobre de l'actual, en l'1,3%) però, segons la Llei d'estabilitat pressupostària modificada pel PP, cal que el Senat referendi les xifres. El PP no ha canviat el guió i ha votat en contra dels objectius de dèficit, que ja comptaven amb l'aval de Brussel·les. Això obliga el govern espanyol a configurar el pressupost del 2019 amb el sostre de despesa de l'1,3% fixat per l'executiu de Mariano Rajoy. D'aquest 6.000 MEUR, 2.500 anaven destinats a les comunitats autònomes, 2.500 per a pensions i 1.000 MEUR per al govern central.  La setmana passada, el govern de Pedro Sánchez va aconseguir reeditar la unió de forces de la moció de censura per aprovar –en un segon intent- els objectius de dèficit amb el suport de PDeCAT, ERC Podem, PNB i Compromís. Aquesta és l'eina prèvia per elaborar els comptes de l'Estat. Segons la Llei d'estabilitat pressupostària, però, aquests objectius els ha d'aprovar també el Senat. Una modificació que va ser introduïda per l'anterior executiu de Mariano Rajoy.  El govern espanyol - amb el suport de Podem, ERC i PNB- va impulsar una reforma de la llei per eliminar aquesta capacitat de veto, però la majoria de PP i Cs a la Mesa del Congrés la manté bloquejada des de fa tres mesos. De fet, aquest mateix dijous el Grup Socialista ha presentat un recurs d'empara al TC per denunciar aquest "bloqueig inconstitucional i trampós".  "Pinça nostàlgica i immobilista" La ministra d'Hisenda, Maria Jesús Montero, ha denunciat la "pinça nostàlgica i immobilista" de PP i Cs i ha criticat que no permetin continuar amb la tramitació dels pressupostos adequant-los a un nou sostre de despesa. Montero també ha recordat que el PSOE, quan era a l'oposició, va aprovar les tres modificacions del sostre de despesa que va fer el govern de Mariano Rajoy. "Practiquen patriotisme de bandera i de polsera, però la veritable pàtria es troba en l'interès general i el bé comú de les persones, però a vostès no els interessa ni l'estat del benestar ni l'estat de les autonomies", ha criticat.  També ha lamentat que durant anys de crisi s'hagi "amagat sota el paraigües de les polítiques d'austeritat de la Comissió Europea" i ara que Brussel·les els ha aprovat els objectius de dèficit no aprofitin poder augmentar en 6.000 MEUR la despesa en matèries socials. Després del revés del Senat, el govern espanyol haurà de confeccionar els comptes del 2019 amb els límits d'endeutament del govern de Rajoy, situats en l'1,3% del PIB i no en l'1,8% que pretenia el govern de Pedro Sánchez.  Els objectius de dèficit no s'han aprovat pel vot en contra del PP, Cs, Foro Asturias, UNP i Coalició Canària. En tota, 150 vots en contra i 97 a favor, més una abstenció del PP per un error en la votació. La resta de forces, incloses ERC i PDeCAT, han votat a favor com ja van fer al Congrés la setmana passada, reeditant el pacte de la moció de censura.

Summary: El PP veta al Senat el sostre de despesa i evita que l'Estat pugui destinar 6.000 MEUR més als pressupostos del 2019


Les obres de reurbanització dels carrers de la Colònia Santiveri, al districte de Sants-Montjuïc de Barcelona, ja han començat. En total s'actuarà als carrers Gabriel Miró, Torres de Marina i una part de l'Encuny. L'objectiu és millorar la il·luminació, la visibilitat, la vegetació i l'amplada de les voreres, a banda de renovar el clavegueram, tot el paviment i el mobiliari urbà. El cost total pressupostat és de 956.252 euros i forma part del Pla de Barris de la Marina, amb un calendari que marca la finalització dels treballs a l'octubre. Els carrers Gabriel Miró i Torres de Marina es convertiran en vies d'una única plataforma, és a dir que les voreres estaran a la mateixa alçada que la calçada. La reforma eliminarà els aparcaments d'aquests dos carrers i els cotxes hauran d'estacionar al carrer de l'Encuny on s'habilitarà un nou cordó de places d'aparcament i es permetrà aparcar a banda i banda del carrer. El carrer de l'Encuny també eixamplarà les voreres i per això passarà a ser un carrer d'un sol sentit, en direcció muntanya, i ja no es podrà girar en sentit mar des del carrer del Cistell. Part de la reforma del carrer s'ha elaborat a partir de les mancances detectades per la marxa exploratòria de perspectiva de gènere realitzada a finals del 2016. Aquesta marxa pretén integrar la perspectiva de gènere en totes les polítiques urbanístiques i les actuacions vinculades a la gestió de l'espai públic, la mobilitat i l'ecologia de la ciutat. En concret, en la marxa per aquests carrers de La Marina es van detectar diversos punts considerats com més insegurs per la manca de visibilitat per culpa de l'excés de vegetació i poca il·luminació en alguns trams dels carrers. D'aquesta manera, la remodelació permet garantir la seguretat i l'accessibilitat de l'àmbit per generar un espai públic de qualitat, segons s'informa des de l'Ajuntament.

Summary: Els carrers de la Colònia Santiveri milloren la il·luminació, la visibilitat i l'amplada de les voreres


El president de la Generalitat, Quim Torra, ha assenyalat aquest dimecres des de la presó de Lledoners (Sant Joan de Vilatorrada, Bages) que no s'aturarà fins aconseguir que els presos independentistes siguin lliures. El president s'ha expressat en aquests termes davant la premsa després d'entrevistar-se durant més d'una hora i mitja amb Oriol Junqueras, Raül Romeva, Jordi Cuixart i Jordi Sànchez. Per Torra, cap dels líders independentistes hauria de ser a la presó, "i per això lluitem per la seva llibertat". El president ha explicat que tant Junqueras, com Romeva, Sànchez i Cuixart estan bé, "són forts i tenen el coratge de sempre". Per Torra, els trasllats des d'Estremera i Soto del Real fins a Lledoners són un acte "estrictament de justícia".

Summary: Torra, des de la presó de Lledoners: "No ens aturarem fins que siguin lliures"


El secretari general de Podem a Catalunya, Albano Dante Fachin, ha negat que els canvis en la direcció del partit siguin una "purga" i els ha justificat pels nous "reptes" que té el partit. Jessica Albiach, per dimissió, i Marc Bertomeu -"proper a les tesis d'Errejon"- que ha estat cessat, han deixat de formar part de la coordinació executiva. Fachin ha assegurat que en la direcció hi ha partidaris de diverses tendències. En aquest sentit, s'ha mostrat convençut que el millor per al partit, de cara a l'assemblea ciutadana estatal de Vistalegre II, prevista per l'11 i el 12 de febrer, és que les propostes dels propers a Errejón "enriqueixin" el projecte de Pablo Iglesias. Fachin està convençut que "el dia després de Vistalegre sortirà un partit més fort". Defuig "entrar en aquestes dinàmiques, si errejonistes o no" i aposta per sumar els esforços entorn del projecte de Pablo Iglesias. Sobre la construcció del nou "subjecte polític" que ha de sortir de les confluències d'esquerres a Catalunya,  creu que no s'han de denfesar les "quotes de partit" sinó garantir que en aquest subjecte hi hagi representats els "valors" del Podem i allò que representa. Creu que qixò s'ha de er "més enllà dels lideratges", en referència a Xavier Domènech i Ada Colau. Fachin també s'ha referit al judici a Mas, Ortega i Rigau, d'aquest dilluns, i ha assegurat que estaran "acompanyant" els encausats perquè "no s'hauria de portar a judici ningú" per haver posat les urnes. En aquest sentit, s'ha referit al referèndum i ha demanat que sigui "útil" . "Hem de buscar suports a Espanya i a Europa", ha dit, tot recordant que a l'esat és la feina que Podemos ja està fent.

Summary: Fachin nega que els canvis en la direcció Podem a Catalunya siguin una "purga"


La Policia Municipal de Girona ha sancionat 81 persones per incomplir el confinament tan sols al llarg del dimarts. Entre Mossos i Policia Municipal ja han presentat 511 denúncies a la ciutat al llarg de les pràcticament dues setmanes d'estat d'alerta. Per altra banda, el consistori publicarà aquest dijous un mapa interactiu en què la ciutadania podrà consultar tots els serveis i comerços que segueixen oberts. Serà un nou recurs que es podrà trobar en el web municipal i compta amb els horaris d'obertura, telèfons de contacte i si ofereixen o no repartiment a domicili. El mapa s'actualitzarà diàriament amb els comerços que es vagin sumant a la iniciativa. En el mapa hi apareixen botigues d'alimentació, supermercats, fruiteries i farmàcies, així com també els punts oberts per renovar els abonaments de bus. L'objectiu és que els gironins puguin consultar els establiments que hi ha més a prop dels seus domicilis i es redueixi la mobilitat. Per altra banda, aquest dimecres han arribat les 2.592 targetes bancàries de les beques menjador al consistori. A partir de demà al matí diversos treballadors començaran a repartir-les a les 1.523 famílies corresponents d'arreu de la ciutat.  A la tarda es farà la distribució als barris de Girona Est, on el repartiment es concentrarà al Pavelló Municipal de Vila-roja, i es farà amb cita prèvia acordada amb cada família. Juntament amb la targeta, es repartirà també un fulletó amb una proposta de menús saludables elaborats pel Centre de Salut del mateix ajuntament. Aquest dimarts també s'han impulsat mesures en l'àmbit cultural per intentar frenar la crisi que afecta al sector. Per això s'ha acordat elaborar un butlletí que reculli totes les ajudes, subvencions i formacions del món cultural per tal d'informar de totes les novetats a les empreses i professionals del sector. L’Ajuntament de Girona manté cada dia obert el telèfon d’informació ciutadana 972 419 010, de dilluns a divendres de 8 h a 18 h, i dissabte i diumenge, de 9 h a 18 h per resoldre els dubtes que puguin sorgir. També s’emplaça a la ciutadania a mantenir-se informada sobre les últimes novetats a través dels canals oficials de l’Ajuntament i de la Generalitat de Catalunya

Summary: La Policia Municipal de Girona sanciona 81 persones en un dia per incomplir el confinament


La fiscal general de l'Estat, Dolores Delgado, va ordenar aquest dimarts a totes les fiscalies superiors autonòmiques que, per tal de garantir la unitat de criteri a tot l'estat davant de les peticions de confinaments parcials per la covid-19, que informin al fiscal de sala del Suprem de l'àmbit contenciós-administratiu per fixar la posició de la fiscalia en cada cas quan hi hagi problemes jurídics. Delgado recorda que el reial decret llei del govern espanyol sobre la nova normalitat ha retornat les competències sanitàries a les comunitats autònomes i als ajuntaments, i per això el ministeri públic vol garantir la unitat de criteri a tot l'estat. En aquest sentit, recorda que les mesures urgents per protegir la salut pública que privin o restringeixin drets i llibertats fonamentals han de ser ratificades per un jutjat contenciós-administratiu.

Summary: La Fiscalia General de l'Estat supervisarà les posicions dels fiscals en cada cas de confinament


L'Aeroport de Barcelona-El Prat acumula retards i fins a sis cancel·lacions de vols, segons Aena, per la vaga de controladors a Marsella ACN El Prat de Llobregat .-La vaga de controladors aeris de Marsella culmina una setmana complicada per a molts viatgers que havien d'agafar un vol, bona part d'ells per gaudir del cap de setmana llarg pel pont de l'1 de maig.Vols cancel·lats, recol·locació a corre-cuita a altres companyies i, fins i tot, pèrdua d'equipatges han estat algunes de les incidències que han sofert els passatgers que havien de marxar o arribaven a l'Aeroport de Barcelona-El Prat. La gestora Aena ha informat que aquest diumenge s'han anul·lat setze vols arreu de l'estat espanyol, dels quals sis a Barcelona. Els vols suprimits tenien destinació o arribada des de França, tot i que en la pantalla informativa ja s'han vist cancel·lacions de trajectes que anaven a Londres-Gatwick, Berlín o Sardenya, els quals, o bé sobrevolen o passen molt a prop de territori francès.  De fet, companyies com Vueling ja havien anunciat la supressió de més d'un centenar de vols per aquest cap de setmana. Bona part d'aquestes connexions eren les que la companyia havia ofert de manera alternativa als passatgers afectats per la vaga de pilots de principis d'aquesta setmana. La vaga a Marsella i l'increment de la demanda han perjudicat ara als qui volien volar aquest cap de setmana. Entre els afectats, una parella que va adquirir ahir els bitllets i que avui, amb el bitllet a la mà i els vestits per anar a un casament penjats del braç, han vist que l'avió cap a Londres-Gatwick no s'enlairaria. La mala sort també ha tocat de ple una parella de Ripollet, que volien gaudir d'una cap de setmana llarg a Lisboa. Els problemes van començar dissabte mateix quan, una vegada passat el control de seguretat, van veure a la pantalla de vols que el seu estava cancel·lat. "Vam anar al punt d'informació de la companyia, i allà ens van dir que esperéssim, i va passar una hora, i van passar dues...", relata Pere Jordi Maimó. Finalment, els van donar l'opció de volar fins a l'aeroport de París-Orly per després agafar un altre avió cap a Lisboa, aquest diumenge a les sis del matí. Malauradament, no han arribat a trepitjar Portugal: una circumstàncies familiars els han obligat a agafar precipitadament el primer vol cap a Barcelona. Allà els esperava la seva filla Patrícia i el seu xicot. Per la seva banda, en Ricardo Alves i la seva parella, residents a la ciutat brasilera de São Paulo, somiaven gaudir d'unes bones vacances a la Costa Blava. Però des fa cinc dies viuen un malson. "Ja a l'anada, de Barcelona a Niça ens va desaparèixer l'equipatge, del qual encara no sabem res", lamenta. Anit tenien programat el vol de la ciutat francesa a la capital catalana per després fer la connexió amb Brasil. "I per la vaga de Marsella, ens el van cancel·lar", afegeix. La situació encara es va agreujar més quan van assabentar-se que no hi havia trens ni tampoc autobusos per baixar a Catalunya. "Avui havia de ser a Barcelona perquè aquesta tarda surt el vol que m'ha de dur de tornada a casa", insisteix Alves. L'única solució ha estat llogar un cotxe "i conduir tota la nit" des de Niça fins a El Prat amb el "la gran despesa" que això li ha suposat. "Et quedes sense maletes, no tens vol, condueixes a la nit més de set hores seguides. Tot són problemes", ha dit resignat. Nova vaga de pilots de Vueling Després de les aturades del 25 i 26 d'abril, els pilots de Vueling han programat dues jornades més d'aturades pel 3 i 4 de maig. El ministeri de Foment ha decretat serveis mínims, pels quals es garanteix al 100% els vols a Canàries, les Illes Balears i tots aquells que surtin abans de la mitjanit del dia 25. En les rutes peninsulars, si tenen alternativa de transport en menys de cinc hores, els serveis mínims seran del 30%, que pujaran al 51% si no hi ha alternativa abans de cinc hores i a totes les rutes internacionals amb sortida i arribada a l'estat espanyol.  Foment també ha decretat serveis mínims per facilitar operacions tècniques i la recol·locació de membres de la tripulació per garantir els vols fixats durant els dos dies de vaga.

Summary: Un afectat per la vaga de controladors : "Havia de ser avui a Barcelona i he hagut de conduir tota la nit des de Niça"


La Fundació Hàbitat3 del tercer sector social i l'Ajuntament de Santa Coloma de Gramenet treballaran plegats per ampliar el parc d'habitatges de lloguer social a la ciutat. En els pròxims quatre anys, l'entitat es compromet a "captar" fins a quinze pisos, dels quals ja n'ha adquirit quatre en propietat que actualment s'estan rehabilitant. El conveni no estableix que els quinze pisos hagin de ser de compra, però en aquells casos on sigui possible, Hàbitat3 apostarà per assumir aquesta inversió amb finançament propi, com ja està fent en altres punts de l'àrea metropolitana amb l'objectiu de crear un parc propi d'habitatge social. L'Ajuntament, per la seva banda, aportarà 368.000 euros al projecte que, en cap cas, es destinaran a la compra d'habitatge, sinó que s'utilitzaran per cobrir despeses de gestió, així com per subvencionar el diferencial del lloguer que hi hagi entre el que paguin les famílies usufructuàries amb el preu que s'hagi negociat amb els propietaris que cedeixin els seus pisos buits al lloguer social.

Summary: El tercer sector compra pisos a Santa Coloma de Gramenet per ampliar el parc d'habitatges de lloguer social


Al conjunt de l'Estat, el descens va ser del 32,4% en relació al mateix mes del 2019 ACN Barcelona.-La compravenda d'habitatges va caure un 36,5% a Catalunya durant el juliol en relació al mateix mes de l'any passat, segons l'Estadística de Transmissions de Drets de la Propietat de l'Institut Nacional d'Estadística (INE). En total, es van registrar 5.032 compravendes davant les 7.923 del juliol del 2019 i un 12% més en comparació amb el juny. Del total, 4.605 habitatges eren lliures i 427 protegits i 876 eren nous i 4.156 de segona mà. Al conjunt de l'Estat, el nombre de compravenda d'habitatges va sumar 32.654 operacions, és a dir, un 32,4% menys que el juliol de l'any passat. Si es compara amb el juny, va créixer un 20%. A l'Estat, el 89% dels habitatges eren lliures (29.068) i l'11% protegits (3.586), mentre que el 20,7% dels habitatges eren nous (6.797) i el 79,3% de segona mà (25.887). Per demarcacions, a la de Barcelona la xifra de compravenda d'habitatges va retrocedir un 36,4%, fins a les 3.404. Del total, 676 eren nous i 2.728 de segona mà, mentre que 3.063 eren lliures i 341 protegits. Per la seva banda, a les comarques de Girona, el descens va ser del 30,5%, fins als 744 habitatges. Del total, 92 eren nous i 652 de segona mà, mentre que 705 eren lliures i 39 protegits.  A la demarcació de Lleida és on es va produir el major descens del nombre d'operacions de compravenda, amb un 43,5% menys, fins a les 236. D'aquests, 46 eren pisos nous i 190 de segona mà, i 207 lliures i 29 protegits. Per últim, a les comarques de Tarragona, la xifra d'operacions va ser un 40% inferior, fins a les 648. Del total, 62 eren pisos nous i 586 de segona mà, i 630 eren lliures i 18 protegits. Per comunitats, l'única que va registrar un increment de la compravenda d'habitatges en relació al juliol del 2019 és el País Basc, amb un augment del 14,7%. A la resta del territori, cau en tots els casos. Les que ho fan menys són Astúries, amb un 15,1% menys i Extremadura, amb un 16,9% menys.  En l'altre extrem, hi ha les Illes Canàries, amb un 54,8% menys, seguit de les Illes Balears, amb un 42,9% menys i la Comunitat de Madrid, amb un 41,1% menys. En quart lloc, ja se situa Catalunya, amb un 36,5% menys.

Summary: La compravenda d'habitatges cau un 36,5% a Catalunya durant el juliol


Marta Ribas insisteix que la solució al conflicte català no passa per la via judicial sinó per la negociació política ACN Barcelona.-La portaveu d'ICV, Marta Ribas, ha demanat aquest dilluns a JxSí que s'aclareixi entre la "retòrica de la desconnexió" que fa servir el president de la Generalitat, Carles Puigdemont, i la defensa del referèndum que explicita el portaveu de DL al Congrés, Francesc Homs. "Demanaria a JxSí que aclareixin de quin titular hem de fer cas", ha ironitzat Ribas fent referència a les declaracions de Puigdemont assegurant que Catalunya actuarà com un estat independent en 16 mesos. Ribas també ha valorat la declaració d'Homs davant del TSJC i s'ha limitat a dir que la solució al conflicte català no és judicial, sinó que només vindrà per la via política i per la celebració d'un referèndum. Ribas ha trobat "incoherent" que JxSí hagi dissenyat un full de ruta "impossible, de desconnexió unilateral", i alhora Homs defensi el referèndum, coincidint, en aquest cas, amb ICV. L'ecosocialista s'ha queixat que mentre Puigdemont va llençant "pilotes endavant" amb la seva "retòrica de desconnexió", Catalunya no avança nacional ni socialment des del 27-S.  En aquest sentit, ha remarcat que l'acord entre PSOE i C's no és cap pas endavant respecte a la celebració d'un referèndum, i ha instat els socialistes a "girar la mirada cap a les formacions de l'esquerra, que sí que poden permetre que hi hagi un govern de canvi, a favor de les persones i a favor d'una solució política per a la situació de Catalunya".  Ha fet especial èmfasi en el PSC, a qui ha demanat una reflexió. "No ens podem creure que el PSC pensi que la manera de lluitar contra l'emergència social sigui abaratir l'acomiadament. No podem arribar a creure que el PSC no es plantegi que al posar solució a la situació de Catalunya", ha conclòs.

Summary: ICV demana a JxSí que s'aclareixi entre la "retòrica de la desconnexió" i la defensa del referèndum


El Consell Assessor per al Desenvolupament Sostenible (CADS) ha alertat que la pandèmia del coronavirus “amb tota probabilitat no serà l'última”, fent seves les reflexions de la Junta de Vigilància Mundial de la Preparació, organisme creat per l'Organització Mundial de la Salut (OMS) i el Banc Mundial. L'entitat creu que estem “en un dels moments més transcendents de la història recent”, subratlla també que la crisi ha posat en evidència que els sistemes de salut “d'arreu del món” no estan preparats per a brots “importants” de malalties infeccioses emergents, i que mostra com “fins i tot amb les evidències aportades pels informes científics” la societat no modifica pautes de comportament fins que no pateix l'amenaça “directa i immediata”. És per això que el CADS opina que la sortida d’aquesta crisi passa per “aturar” els processos de degradació de la natura; “afavorir” una economia “al servei de les persones” que “respecti” els límits del planeta; “finançar millor” els sistemes públics de salut i d’assistència social, especialment a la gent gran, i “invertir decididament” en recerca. “Caldrà serenor, rigor i perspectiva per poder gestionar la nova realitat”, afirmen els membres d’aquest consell assessor. Per això conviden a “reflexionar en clau de sostenibilitat” sobre les múltiples derivades d’aquesta crisi, i a fer-ho amb una visió “catalana i europea, però, sobretot, global”. En tot cas, per tal d’evitar possibles noves pandèmies “caldran actuacions per reduir la destrucció i la sobreexplotació dels ecosistemes naturals a escala global”, opina el CADS, en un món amb un ràpid creixement demogràfic, un increment de la població que viu en ciutats i amb un consum creixent de recursos. Des del punt de vista econòmic, el CADS apunta que la recuperació d’aquesta situació ha de passar per “l’aplicació de criteris de sostenibilitat en el model de producció i consum, garantint una economia circular, neutra en carboni, que contribueixi a assolir els acords de París sobre canvi climàtic i a revertir el procés accelerat de pèrdua de biodiversitat”. També defensa que “és necessari” garantir una economia que “promogui el treball digne, sigui inclusiva i que, per tant, no deixi ningú enrere”, tenint present que la població vulnerable és la que “més pateix” les conseqüències d’episodis convulsos com aquest. Per això reclama solucions “estructurals” a problemes com la manca d'accés a l'habitatge, l'economia submergida, el creixement de l'atur i la temporalitat en la contractació. Finalment, el CADS defensa que els 17 Objectius de Desenvolupament Sostenible (ODS) continuen plenament vigents i “no els podem posar en quarantena” ja que són “una brúixola per orientar-nos a l’hora de superar l’actual crisi, millorar la nostra resiliència com a societat i beneficiar el planeta”.

Summary: El CADS alerta que la pandèmia del coronavirus “amb tota probabilitat no serà l'última”


La Policia Local de Tàrrega i els Mossos d'Esquadra van detenir la matinada de dissabte a la capital de l'Urgell un home de 45 anys per maltractar presumptament el seu fill, segons ha pogut confirmar l'ACN després que ho avancés Ràdio Tàrrega. El nen, de 12 anys, es va escapar de casa i es va presentar a la comissaria de la Policia Local per denunciar els fets. Els agents van comprovar que el menor presentava signes compatibles amb haver patit maltractaments físics. El jutjat d'instrucció de Cervera ha emès una ordre que prohibeix els pares acostar-se al menor a menys de 200 metres.

Summary: Detenen el pare d'un nen de Tàrrega acusat de maltractar-lo i li prohibeixen acostar-s'hi


Greenpeace ha celebrat que l'Ajuntament de Barcelona aposti per reduir el consum de carn en els menjadors escolars, una mesura que l'entitat havia demanat en l'àmbit de la declaració de l'emergència climàtica de la ciutat. "L'Ajuntament s'ha convertit en tot un exemple a seguir ", ha dit el responsable d'Agricultura de Greenpeace, que ha encoratjat altres ajuntaments i comunitats autònomes a seguir l'exemple de la capital catalana. L'ONG ha subratllat que reduir el consum de carn permet disminuir de manera important la petjada de carboni i ecològica de les ciutats. El sector agroalimentari és el responsable de fins al 37% de les emissions globals de gasos d'efecte hivernacle.

Summary: Greenpeace aplaudeix que Barcelona aposti per reduir el consum de carn en els menjadors escolars


Treballar amb una estratègia comuna per afavorir la biodiversitat al Pirineu és el principal repte del projecte Gestió i posada en marxa de la xarxa d'espais naturals dels Pirineus (GREEN). La iniciativa forma part dels projectes europeus POCTEFA (Interreg) i compta amb la participació de 18 socis, entre els quals la Generalitat. Hi participa el Parc Nacional d'Aigüestortes i Estany de Sant Maurici, els Parcs Naturals de l'Alt Pirineu, Cadí-Moixeró i Capçaleres del Ter i Freser i el Centre Tecnològic Forestal de Catalunya. L'import per promoure el GREEN és de 2.040.746 euros, dels quals 1.310.924 són finançats pels Fons Europeus de Desenvolupament Regional (FEDER). Dels 18 socis que té el projecte, la Generalitat és la que disposa del pressupost més elevat, 268.283 euros, un 13,5% del total. El projecte, que ha començat l'1 de juny d'aquest any i acabarà el 31 de maig del 2019, pretén establir un marc de cooperació entre els organismes que gestionen els espais naturals transfronterers, sota la premissa que la natura no coneix fronteres. El programa preveu accions coordinades des de la xarxa de parcs dels Pirineus (Catalunya, Andorra, França, Navarra i País Basc). D'aquesta manera es millorarà la gestió dels espais i es protegirà els ecosistemes pirenaics. Per fer-ho possible, s'intercanviaran experiències entre els diferents organismes participants i es fomentaran diferents activitats per preservar aquest mosaic natural caracteritzat per una gran diversitat d'ambients i hàbitats.   Suport a l'activitat ramadera   La iniciativa preveu diverses accions de conservació específiques per a cada parc. El d'Aigüestortes i Estany de Sant Maurici ha prioritzat accions per preservar els llacs i la seva biodiversitat. El del Cadí-Moixeró posarà èmfasi en la preservació dels espais naturals oberts i fomentarà la maduresa biològica de les masses forestals, millorant la biodiversitat davant la forta presència d'ungulats. A més, apostarà per donar suport a l'activitat ramadera, ja que afavoreix el manteniment de la biodiversitat en els espais naturals oberts. El Parc Natural de l'Alt Pirineu també s'ha involucrat en diverses accions per preservar la biodiversitat en ecosistemes forestals, agrícoles i humits, mitjançant projectes de voluntariat. Finançat amb fons europeus Com a resultat final de projecte es preveu que els diferents espais protegits pirinencs treballin de forma permanent en xarxa, com ja s'està fent a la zona dels Alps a través de la xarxa d'espais protegits Alparc. Així doncs, per iniciar les accions previstes, el 19 de juliol es reuniran tots els socis a la seu del Parc Natural Regional de Pyrénées Ariégeoises, a Montels (França).

Summary: Front comú per reforçar la gestió dels espais naturals i la biodiversitat del Pirineu